b"\n_START_ARTICLE_\nNois de la Torre\n_START_SECTION_\nPrecedents locals (segle\xc2\xa0xix - anys 1960)\n_START_PARAGRAPH_\nDes del segle\xc2\xa0xix Torredembarra havia comptat amb una notable tradici\xc3\xb3 en el marc de les torres humanes, tot plegat gr\xc3\xa0cies a les exhibicions dutes a terme per balls de valencians (tot i els edictes de prohibici\xc3\xb3 que van patir, com els de 1771 o 1876) i a les actuacions que protagonitzaren tant les colles vallenques des de mitjans de segle\xc2\xa0xix com els Nens del Vendrell pr\xc3\xa0cticament des de la seva fundaci\xc3\xb3 el 1926. Les actuacions d'aquestes agrupacions fomentaren i aportaren la vig\xc3\xa8ncia d'un insigne nivell casteller molt prematur a la localitat, a m\xc3\xa9s de comportar que es duguessin a terme grans fites a la Pla\xc3\xa7a de la Verdura (posteriorment coneguda com ''de la Vila'') de Torredembarra. Entre tals proeses cal destacar-ne les seg\xc3\xbcents: Alguns dels primers castells de nou pisos fets a la Hist\xc3\xb2ria castellera (1851), el primer 5 de 8 descarregat, confirmat i registrat del M\xc3\xb3n casteller (1853), alguns gammes extres (com el gran 3 de 8 aixecat per sota del 1853) i diverses tripletes m\xc3\xa0giques que tingueren un fort ress\xc3\xb2 en aquell per\xc3\xadode (com la efectuada per la Colla Vella el 1879), entre d'altres exemples. Tota aquesta tradici\xc3\xb3 castellera tan arrelada fins i tot va arribar a motivar la formaci\xc3\xb3 d'una primerenca colla torrenca des del 1889, els coneguts com a Xiquets de Torredembarra o Xiquets de la Torre. Tal entitat ve\xc3\xafnal castellera de car\xc3\xa0cter emprenedor va aportar diverses actuacions puntuals sobretot en el marc de les festivitats locals, movent-se regularment entre la gamma de cinc i set pisos, tot i la vigent decad\xc3\xa8ncia que estava patint el M\xc3\xb3n Casteller del moment. El seu per\xc3\xadode d'activitat es va centrar estrictament en l'\xc3\xa0mbit purament torrenc, i es va desenvolupar b\xc3\xa0sicament entre final de segle\xc2\xa0xix i el primer ter\xc3\xa7 del segle\xc2\xa0xx. Els seus marcs d'activitat m\xc3\xa9s destacats foren sobretot entre els anys 1889-1905, 1920 i 1932.  _NEWLINE_Ja entrant al segle\xc2\xa0xx la localitat torrenca va seguir oferint diades castelleres amb bastanta regularitat, arribant a signar grans moments per a la Hist\xc3\xb2ria Castellera. Durant la primera meitat del segle\xc2\xa0xx Torredembarra sobretot destac\xc3\xa0 per les actuacions que va veure a la d\xc3\xa8cada dels anys 30 i 40, encara que la Guerra Civil fren\xc3\xa0 l'estela de creixement des del 1936 al 1939. D'entre altres moments, en destacaren els primers 3 de 8 carregats al segle\xc2\xa0xx (que serien els \xc3\xbanics que veuria el M\xc3\xb3n Casteller durant la primera meitat del segle) per part de la Colla Nova dels Xiquets de Valls a la Diada de Santa Rosalia del setembre de 1934 i 1935, a m\xc3\xa9s dels dos primers 4 de 8 descarregats al M\xc3\xb3n Casteller durant la Postguerra, per part dels Xiquets de Valls o ''La Barreja'' el 1939 i 1941. Posteriorment, als anys 50 i 60, el poble va anar minvant quant a la xifra d'actuacions i el nivell constructiu, tot plegat a causa de la suma del complex context que es vivia a escala nacional, la costosa-lent\xc3\xadssima recuperaci\xc3\xb3 del panorama casteller, la falta d'inversions en diades castelleres durant les festivitats locals i l'\xc3\xa8xode de persones del propi poble interessades pels castells cap a colles de les localitats del voltant (com Altafulla, Tarragona o el Vendrell). No obstant, bona part de l'afici\xc3\xb3 aut\xc3\xb2ctona va perdurar, i Torredembarra encara va arribar a veure grans castells durant tant complexes d\xc3\xa8cades; com cinc 2 de 7 o dos 3 de 7 aixecats per sota, construccions que durant tal per\xc3\xadode eren d'alt rendiment.\n_START_SECTION_\nEls inicis dels Nois de la Torre (1970-1976)\n_START_PARAGRAPH_\nFruit d'aquesta tradici\xc3\xb3 castellera local, la forta afici\xc3\xb3 dels ve\xc3\xafns, els precedents d'una colla a la poblaci\xc3\xb3 i la rivalitat amb Altafulla (que havia fundat una colla pr\xc3\xb2pia el 1973), des del 1970 diversos aficionats castellers de Torredembarra comen\xc3\xa7aren a endegar la possibilitat de crear una colla local. Ja a partir de 1970 havien estat fundades algunes agrupacions castelleres innovadores, i una vila de la tradici\xc3\xb3 de Torredembarra no podia romandre sense colla pr\xc3\xb2pia, aix\xc3\xad que segu\xc3\xad tal exemple fundador. El grup iniciador no sobrepassava un nucli de tres persones, i ben aviat es vei\xc3\xa9 ampliat mitjan\xc3\xa7ant la col\xc2\xb7laboraci\xc3\xb3 de diversos torrencs, alguns dels quals participaven o havien participat en colles com els Nens del Vendrell, els Xiquets de Tarragona o els Castellers d'Altafulla. Amb tot, el 1975 es fund\xc3\xa0 oficialment la colla castellera Nois de la Torre._NEWLINE_La nova agrupaci\xc3\xb3 busc\xc3\xa0 inicialment el suport dels ve\xc3\xafns, de l'afici\xc3\xb3 esportiva local i d'altres colles per consolidar-se inicialment, i des del juliol del 1975 va comen\xc3\xa7ar la seva activitat. Els Nens del Vendrell fou la colla que apadrin\xc3\xa0 a la nova agrupaci\xc3\xb3 castellera de Torredembarra. En poc m\xc3\xa9s d'un mes la colla ja va bastir els seus primers pilars de cinc i castells de sis nets, la qual cosa mostrava potencial, per\xc3\xb2 la veritable demostraci\xc3\xb3 que la nova colla s'havia fundat amb aspiracions es pogu\xc3\xa9 comen\xc3\xa7ar a comprovar a partir del setembre; el 4 de setembre de 1975, per la diada de Santa Rosalia, els Nois de la Torre estrenaren la camisa blau cel (resultat dels colors de la U.D.T. - Uni\xc3\xb3n Deportiva Torredembarra) i van efectuar la seva presentaci\xc3\xb3 oficial carregant el seu primer 3 de 7 i descarregant el seu primer 2 de 6, a m\xc3\xa9s de bastir un 3 de 6 i els pilars de quatre i de cinc. La temporada de 1976 va ser de consolidaci\xc3\xb3 de les citades construccions, i la colla va seguir donant-se a con\xc3\xa8ixer al panorama casteller del moment. El 19 de febrer de 1976, en una actuaci\xc3\xb3 conjunta de les colles de la \xc2\xabprov\xc3\xadncia\xc2\xbb a Tarragona, davant el rei Joan Carles I i la reina Sofia els Nois bastiren el 4 de 6 amb l'agulla i dos pilars de cinc.\n_START_SECTION_\nLa I\xc2\xaa edat d'or de la colla de Torredembarra (1977-1982)\n_START_PARAGRAPH_\nA la recta final dels anys 70 la colla an\xc3\xa0 sumant potencial i va comen\xc3\xa7ar a ser reconeguda: El 1977 els Nois de la Torre assoliren noves fites i se situaren en un lloc important dins el M\xc3\xb3n casteller: El 4 de setembre (Diada de Santa Rosalia) al descarregar el seu primer 2 de 7, un castell considerat tradicionalment dins la gamma de vuit. En tal diada, en la que tamb\xc3\xa9 actuaren la Colla Joves Xiquets de Valls i els Xiquets de Tarragona, els castellers torrencs bastiren a m\xc3\xa9s el 3 i 4 de 7, i intentaren per primer cop el pilar de 6. Amb tot, tal actuaci\xc3\xb3 va significar tota una fita castellera, doncs els 2 de 7 \xc3\xa9s un castell summament dif\xc3\xadcil t\xc3\xadpicament ubicat a la gamma de vuit, i cal tindre en compte que l'espadat de sis pisos havia sigut recuperat feia molt pocs anys pels Nens del Vendrell (1967-1968 carregat, i 1969 descarregat), sent encara summament infreq\xc3\xbcent-intermintent a les pla\xc3\xa7es i considerat sols assumible per les colles d'elit del moment. El dia 11 de setembre, a Torredembarra, amb un pilar al balc\xc3\xb3 de l'ajuntament els Nois col\xc2\xb7locaren la bandera de Catalunya a la fa\xc3\xa7ana de la casa de la vila, d'on mancava malgrat les peticions del ve\xc3\xafnat. Per\xc3\xb2 el gran \xc3\xa8xit de l'any va arribar el 13 de novembre, quan van carregar el seu primer pilar de 6 de mode definitiu a Sant Jaume dels Domenys, ascendint aix\xc3\xad gradualment cap a la cima castellera del per\xc3\xadode.   _NEWLINE_Les temporades 1978-1979 servirien per arribar a obtindre la plena consolidaci\xc3\xb3 dels Nois, seguint aix\xc3\xad la colla torrenca una forta din\xc3\xa0mica de proves ascendent: El diumenge de Rams de 1978 estigueren presents a Altafulla en l'estrena de l'himne casteller. Entre final d'abril i comen\xc3\xa7ament de maig de 1978 la colla sortia per primera vegada de Catalunya, per anar a Madrid convidada pel Cercle Catal\xc3\xa0. El dia 29 d'abril, de pas, els Nois actuaren a Saragossa on van bastir un 3 de 7, dues torres de sis simult\xc3\xa0nies, un pilar de 5 i d'altres castells menors. Ja a Madrid, el 30 d'abril i l'1 de maig, la colla va fer diverses actuacions, aixecant castells com el 3 de 7, 3 de 6 aixecat per sota, 2 de 6 i pilar de 5. El viatge estigu\xc3\xa9 ple d'an\xc3\xa8cdotes: aix\xc3\xad, per exemple, la colla f\xc3\xa9u nit a Navacerrada  i en aixecar-se l'endem\xc3\xa0, malgrat el fred, encara hi hagu\xc3\xa9 \xc3\xa0nims per plantar castells damunt la neu. A la temporada 1979, per comen\xc3\xa7ar, la colla deix\xc3\xa0 de provar temporalment el pilar de 6 a les pla\xc3\xa7es en pos de millorar el rendiment de les proves a assaig. A les festes del Quadre de Santa Rosalia del 15 de juliol de 1979 descarregaren el 3 de 7 i el 4 de 7, i arribats a la Festa Major torrenca del 2 de setembre tornaren a carregar merit\xc3\xb2riament el 2 de 7. Dos dies despr\xc3\xa9s, feien una actuaci\xc3\xb3 completa de castells de set: 3 i 4 de 7, 2 de 6 i dos pilars de 5. El 12 d'octubre a Igualada els torrencs van aconseguir fer castells de set tot i la llunyania respecte a Torredembarra. Tot plegat, el per\xc3\xadode 1978-1979 deixaria unes xifres castelleres summament destacables per als de la camisa blau cel, les quals permetrien fer un pas m\xc3\xa9s per a encarar l'inci de la seg\xc3\xbcent d\xc3\xa8cada amb grans perspectives. Entre tals xifres d'aquests dos anys, n'hem de destacar sobretot els vint-i-tres 3 de 7 assolits (21d + 2c) i el gran nivell pilaner demostrat tant amb els quaranta-cinc pilars de 5 aconsesguits (42d + 3c) com amb les potents proves pilar de 6 (dutes a termes en set intents).  _NEWLINE_L'inici dels anys 80 estigu\xc3\xa9 marcat per la normalitzaci\xc3\xb3 de la gamma est\xc3\xa0ndard i alta de set, mostrant el potencial de la colla i sent ja oficialment reconeguda com a una unitat de pes dins del M\xc3\xb3n Casteller d'aquell per\xc3\xadode: El 1980 els torrencs anaren al seu primer concurs tarragon\xc3\xad, assolint-ne molt merit\xc3\xb2riament la 9\xc2\xaa pla\xc3\xa7a i comen\xc3\xa7ant a agafar experiencia inical en mat\xc3\xa8ria del m\xc3\xb3n dels concursos de castells. El 1981 els Nois van tornar a aconseguir grans xifres tant amb torres com amb pilars, sent capa\xc3\xa7os de carregar ni m\xc3\xa9s ni menys que el 2 de 7, fer vint-i-quatre pilars de 5 (22d + 2c) i tornar a assaltar per primer cop des del 1978 el pilar de 6 (en tres ocasions infructuoses). A m\xc3\xa9s, durant el mes d'octubre de 1981 la colla actu\xc3\xa0 de nou a Saragossa. Per\xc3\xb2 fou durant la temporada 1982 quan la colla va fer el salt qualitatiu definitiu, doncs llavors els Nois de la Torre van aconseguir not\xc3\xb2ries fites: En primer lloc, van quedar a la 5\xc2\xaa pla\xc3\xa7a al IX Concurs de castells de Tarragona, sent tan sols la segona vegada que hi eren presents. L'actuaci\xc3\xb3 d'aquella diada tarragonina (4d7p, i2d7, 2d7c, i3d7ps, 3d7ps, ipd6 i pd5) continua sent fins al dia d'avui la millor exhibici\xc3\xb3 de la hist\xc3\xb2ria de la colla, i els cr\xc3\xadtics castellers de l'\xc3\xa8poca aclamaren l'\xc3\xa8xit d'aquella jove colla que en tant poc temps s'havia ergit amb for\xc3\xa7a dins del panorama de les torres humanes gr\xc3\xa0cies a not\xc3\xb2ries fites, aspirant a seguir en una carrera de creixement exponencial. I en seg\xc3\xb3n lloc, en acabar l'any els Nois van ensenyar un altre as que tenien a la m\xc3\xa0niga i que portaven treballant tot l'any; el dia 14 de novembre de 1982 foren capa\xc3\xa7os de carregar finalment el seg\xc3\xb3n pilar de 6 del seu historial, aquella jornada rere un pimer intent fallit. Aix\xc3\xad doncs, al finalitzar l'any la colla castellera de Torredembarra havia sigut capa\xc3\xa7 de col\xc2\xb7locar-se a l'Olimp casteller del per\xc3\xadode, tot i que port\xc3\xa9s molt pocs anys d'activitat a l'esquena. Els torrencs havien dut a les pla\xc3\xa7es grans construccions com el pilar de 6, el 3 de 7 aixecat per sota, el 2 de 7 o el 4 de 7 amb el pilar en una mateixa temporada, de tal mode que llavors fou ja del tot reconeguda com a una de les grans colles del moment, i sens dubte seguia aspirant a cr\xc3\xa9ixer encara m\xc3\xa9s donat el seu potencial prometedor.\n_START_SECTION_\nLa dur\xc3\xadssima trag\xc3\xa8dia torrenca (1983)\n_START_PARAGRAPH_\nNo obstant, les possibilitats d'arribar a ascendir i millorar castellerament caigueren de cop el 1983 a causa del pitjor accident que pot patir una colla; la mort d'un dels seus membres en plena activitat castellera. Al juliol l'enxaneta David S\xc3\xa1nchez va caure d'un castell de set pisos i rebot\xc3\xa0 de la pinya al terra, patint d'aquesta manera un dur impacte al cap que acab\xc3\xa0 amb la seva jove vida i sent aix\xc3\xad la segona defunci\xc3\xb3 documentada d'un casteller a la Hist\xc3\xb2ria. Aix\xc3\xb2 va suposar un contundent impacte per a la moral de l'agrupaci\xc3\xb3, que quasi pleg\xc3\xa0, per\xc3\xb2 les nombroses i massives mostres de suport que reberen tant la colla com la localitat per part de la societat i les colles del moment motiv\xc3\xa0 a seguir endavant i a no cesar la seva activitat. Aquest seria un dels majors exemples d'autosuperaci\xc3\xb3 de la Hist\xc3\xb2ria castellera, i tal accident va ser i segueix sent commemorat amb nombrosos actes oficials, actuacions anuals, ofrenes florals, un monument commemoratiu amb el nom de l'enxaneta i l'honra de posar el nom del nen a un carrer de la vila. Anys despr\xc3\xa9s, aquesta crisi fou un dels motius que potenciaren la implementaci\xc3\xb3 i normalitzaci\xc3\xb3 gradual de l'\xc3\xbas dal casc per a la canalla al M\xc3\xb3n Casteller, des del 2006, eliminant els riscos dels m\xc3\xa9s petits a patir traumatismes craneoencef\xc3\xa0lics a causa de caigudes com la trag\xc3\xa8dia succe\xc3\xafda el 1983.\n_START_SECTION_\nLa llarga travessia del desert (1983-2006)\n_START_PARAGRAPH_\nAquest accident amb l'enxaneta va ser l'espurna per a l'inici del que els castellers torrencs coneixen com ''La llarga travessia del desert'', doncs comen\xc3\xa7\xc3\xa0 una dura \xc3\xa8poca per als Nois des del 1983 al 2006: Encara que entre les temporades 1983-1985 la colla va ser capa\xc3\xa7 de mantindre una bona part de la seva din\xc3\xa0mica i qualitat, a partir de 1986 el nivell dels torrencs caigu\xc3\xa9 en picat. Degut a la crisi ocasionada el 1983 es provoc\xc3\xa0 una contundent baixada de moral junt a una quantiosa p\xc3\xa8rdua de camises, fets que s'anaren donant successivament, i aix\xc3\xad tamb\xc3\xa9 es van perdre col\xc2\xb7lateralment tant la gamma de set i mig com la possibilitat de fer el salt als castells de vuit (que hagu\xc3\xa9s sigut el pas normal per a una colla que havia assolit fites com les de 1975 a 1982). A m\xc3\xa9s, la confian\xc3\xa7a de la vila de Torredembarra en l'agrupaci\xc3\xb3 decaigu\xc3\xa9 per temor a patir nous accidents similars al del 1983, per la qual cosa el fluix de nous integrants (tant canalla com adults) als Nois va quedar sota m\xc3\xadnims durant d\xc3\xa8cades i en limit\xc3\xa0 exponencialment el seu creixement. Des de la segona meitat dels anys vuitanta fins a principi de segle\xc2\xa0xxi l'agrupaci\xc3\xb3 torrenca va seguir executant castells de la gamma b\xc3\xa0sica de sis i set, per\xc3\xb2 no tornant a signar registres similars als de la seva primera etapa d'or en m\xc3\xa9s de dues d\xc3\xa8cades. Ara b\xc3\xa9, els Nois seguiren anant al Concurs de Tarragona des de les edicions 1984 a 1994, encara que ja no feien actuacions similars a la les que havien arribat a demostrar anteriorment (com les grans exhibicions castelleres als concursos dels anys 1980 o 1982)._NEWLINE_El 1984 van ser la primera colla en dur publicitat a la camisa durant un breu per\xc3\xadode de temps, amb el logotip de la constructora torrenca VICSAN, despertant aix\xc3\xad un debat al M\xc3\xb3n casteller que anys despr\xc3\xa9s tornaria a acentuar-se a causa de la publicitat que els Castellers de Vilafranca pretenien incorporar a les seves camises ja ben entrats al segle\xc2\xa0xxi. El 1992 els torrencs van participar en la cerim\xc3\xb2nia d'inauguraci\xc3\xb3 dels Jocs Ol\xc3\xadmpics de Barcelona amb un 4 de 7 conjunt._NEWLINE_Rere estar alguns anys sense aspirar a anar al Concurs de Tarragona (des del 1994) i amb esperit innovador, a partir del 1997 els Nois de la Torre van emprendre exitosament el projecte del Concur7. Aquest seria un concurs dut a terme a la Pla\xc3\xa7a del Castell de Torredembarra, on les colles de la gamma de sis i set podrien aspirar a participar-hi i a poder gaudir de l'esperit casteller en plena ess\xc3\xa8ncia. Aquesta actuaci\xc3\xb3 va estar vigent en el seu model inicial com a tal entre 1997 i el 2013, organitzada pels locals i efectuant-se els anys on no hi havia el concurs tarragon\xc3\xad, per\xc3\xb2 a partir de la temporada 2014 va integrar-se dins l'estructura organitzativa del Concurs de castells de Tarragona, i actualment es celebra el cap de semana anterior al cert\xc3\xa0men de la capital. El nivell del Concur7 ha anat prosperant, i actualment s'hi poden arribar a veure fins i tot castells de la gamma de vuit.\n_START_SECTION_\nLa gradual revifalla dels Nois (2007-2009)\n_START_PARAGRAPH_\nMolts anys despr\xc3\xa9s, la colla torrenca i el poble tornaren a agafar forces per assolir fites hist\xc3\xb2riques i anar superant de mica en mica el trauma patit el 1983, inaugurant un nou per\xc3\xadode de creixement tant social com casteller. Des de mitjans de la d\xc3\xa8cada del 2000 els Nois de la Torre van anar saconseguint algunes cl\xc3\xa0ssiques de set de manera molt puntual, podent agafar aix\xc3\xad cert rodatge amb construccions que anys abans ja havien dominat perfectament. Per\xc3\xb2 el primer gran salt endavant cap a una recuperaci\xc3\xb3 s\xc3\xb2lida va arribar sobretot entre les temporades 2007 i 2008. En aquest punt del seu curr\xc3\xadculum, els Nois van tornar a normalitzar l'execuci\xc3\xb3 de castells de la gamma alta de sis i de set pisos b\xc3\xa0sics per primer cop en molts anys. La regularitzaci\xc3\xb3 del 3 i 4 de 7, junt amb el pilar de 5, van donar confian\xc3\xa7a per anar encarant nous reptes i agafar un bon nivell de tronc. _NEWLINE_Els fruits d'aquesta revifalla es recolliren per primer cop de mode notable al arribar a la temporada 2009: El 4 d'octubre del 2009, al VII Concurs de castells Vila de Torredembarra (Concur7), la colla descarreg\xc3\xa0 tres castells de set en una mateixa diada, entre ells un innovador 3 de 7 amb l'agulla que desferm\xc3\xa0 l'alegria entre els de la camisa blau cel. Aquest 3 de 7 amb pilar era el primer de llarga hist\xc3\xb2ria dels Nois, i suposava el primer castell de la gamma de set i mig realitzat exitosament pels torrencs des dels anys vuitanta. A m\xc3\xa9s, era el primer cop en d\xc3\xa8cades que la colla aconseguia fer tres castells de la plena gamma de set en una mateixa actuaci\xc3\xb3. S'obrien les portes doncs cap a un nou cam\xc3\xad de gradual pujan\xc3\xa7a, tenint  per fi tots els ingredients per fer un contundent salt qualitatiu i en\xc3\xa7etar una nova era pr\xc3\xb2pia.\n_START_SECTION_\nL'inici d'un nou cicle daurat (2010-Actualitat)\n_START_PARAGRAPH_\nEntrant a la segona d\xc3\xa8cada del segle\xc2\xa0xx els Nois seguiren les petjades del creixement: Per comen\xc3\xa7ar, al 2010, a la diada de Santa Rosalia del 5 de setembre van completar una de les millors actuacions de la hist\xc3\xb2ria de la colla descarregant el primer\xc3\xadssim 5 de 7 del seu curr\xc3\xadculum (era una construcci\xc3\xb3 que sols havien intentat puntualment als seus millors moments hist\xc3\xb2rics), acompanyat del 4 de 7 descarregat i un 3 de 7 amb l'agulla carregat. Una setmana m\xc3\xa9s tard, al barri d'Horta de Barcelona van fer tamb\xc3\xa9 una gran actuaci\xc3\xb3 completant el 3 de 7, el 4 de 7 i el 3 de 7 amb pilar carregat. Amb la suma dels tres castells de set i mig realitzats entre ambdues actuacions, els torrencs van recuperar col\xc2\xb7lateral i oficialment la condici\xc3\xb3 de colla de set i mig, una categoria que restava ja quasi oblidada a la localitat despr\xc3\xa9s de v\xc3\xa0ries d\xc3\xa8cades sense assolir-la plenament.  _NEWLINE_Entre els anys 2011-2013 la colla torrenca va signar les millors temporades consecutives del seu historial fins aleshores. Amb l'any 2011 les millores internes van seguir sent exponencials: Ja per comen\xc3\xa7ar, la colla va anar a les festes de les Decennals de Valls i va oferir un 4 de 7, sent aquest el castell de set pisos m\xc3\xa9s matiner fet mai a la hist\xc3\xb2ria de l'agrupaci\xc3\xb3 torrenca. A la Diada de Sant Joan del 24 de juny van carregar el 4 de 7 amb el pilar, recuperant-lo despr\xc3\xa9s de m\xc3\xa9s de 35 anys, i rere probar-lo en diverses diades el descarregarien finalment a l'Arbo\xc3\xa7 el 25 de setembre. Al VIII Concurs de castells Vila de Torredembarra van descarregar el primer 7 de 7 de la hist\xc3\xb2ria de la colla, junt amb el 4 de 7 amb l'agulla i el 5 de 7, assolint aix\xc3\xad la segona posici\xc3\xb3 del concurs i fent una de les millors actuacions del seu historial (la seva segona millor en aquell moment en concret). Amb la temporada 2012 segu\xc3\xad l'ascens blau cel, sent un any de plena consolidaci\xc3\xb3; Durant la Diada de Santa Rosalia del 2 de setembre van descarregar el 7 de 7, el 5 de 7, el 4 de 7 amb el pilar i el pilar de 5, amb els quals en aquell moment la colla va igualar la segona millor actuaci\xc3\xb3 de la seva pr\xc3\xb2pia hist\xc3\xb2ria. Per\xc3\xb2 l'element que va donar major for\xc3\xa7a als torrencs va ser la respectiva tornada al Concurs de Tarragona d'aquell any, durant la XXIV\xc2\xaa Edici\xc3\xb3, trepitjant per primer cop l'antiga pla\xc3\xa7a de braus tarragonina 18 anys despr\xc3\xa9s del darrer cop (el 1994). Els Nois van realitzar grans passos amb el 3 de 7 amb el pilar, el 7 de 7, el 5 de 7 i el pilar de 5, i intentaren el 3 de 7 aixecat per sota per primer cop en m\xc3\xa9s de trenta anys, quedant aix\xc3\xad a la 29\xc2\xaa posici\xc3\xb3. Durant la temporada 2013 la colla va seguir millorant, i ho va demostrar amb la seva regularitat en castells de la gamma de set i de set i mig: El primer gran pas fou a Santa Rosalia, on va tornar a descarregar el 3 i 4 de 7 amb el pilar i el 5 de 7, aquest cop incloent-hi un vano amb dos pilars de 5. Per millorar aquell gran any, l'agrupaci\xc3\xb3 va ser capa\xc3\xa7 de quedar en tercera al IX Concurs de Castells Vila de Torredembarra al descaregar not\xc3\xb2riament una actuaci\xc3\xb3 que semblava que els portava molt bona sort; el 5 de 7, 7 de 7 i 4 de 7 amb el pilar, fent altre cop una de les millors exhibicions de l'historial dels Nois. En acabar-se la temporada (27 d'octubre) la colla es sentia en tan bona forma que fins i tot s'atrev\xc3\xad a fer una prova de 2 de 7 (id), per primer cop en d\xc3\xa8cades. Era doncs una era daurada per al conjunt blau cel.  _NEWLINE__NEWLINE_No obstant, a l'any 2014 una pugna interna a l'entitat en plena temporada ocasion\xc3\xa0 una crisi que va fer minvar temporalment el rendiment casteller de la colla. Tot i aix\xc3\xad, gr\xc3\xa0cies als registres fets fins a l'agost d'aquell any, com la Diada del Quadre (pd4cam, 4d7p, id5d7, 7d7, 3d7p, 2pd5), els Nois van guanyar-se el dret d'anar al XXV Concurs de Castells de Tarragona. Entre el 2015-2016 els Nois de la Torre van patir llavors una breu davallada del seu nivell pr\xc3\xa8viament ascendent, per\xc3\xb2 foren capa\xc3\xa7os de mantindre plenament tant la gamma de set com la gamma de set i mig gr\xc3\xa0cies al 4 de 7 amb el pilar i el 3 de 7 amb el pilar, a m\xc3\xa9s de realizar quantiosos castells de la gamma b\xc3\xa0sica de set; en dos anys van fer onze pilars de 5 (9d + 2c), dotze 3 de 7 descarregats, onze 4 de 7 (10d + 1c), un 3 de 7 amb el pilar descarregat i un 4 de 7 amb el pilar carregat. Aix\xc3\xad que el tim\xc3\xb3 mantingu\xc3\xa9 el seu rumb per als de la camisa blau cel, i no es va perdre la solidesa de la veterana colla castellera torrenca tot i els succesius entrebancs amb els que havia anat topant._NEWLINE_Ara b\xc3\xa9, amb la temporada 2017 la colla va recuperar el ritme de creixement que l'havia guiat en anys anteriors: En un \xc3\xbanic any va agafar la din\xc3\xa0mica de tornar a elevar els seus registres tant en castells set com en castells de set amb el pilar (4d7:8 - 3d7:11 - 4d7p: 4 - 3d7p: 8), no patint a m\xc3\xa9s cap caiguda en tot l'any. Tanmateix, a la Diada de Santa Rosalia del 3 de setembre del 2017 els Nois v\xc3\xa0ren fer la seva segona millor actuaci\xc3\xb3 de la hist\xc3\xb2ra fins llavors al descarregar el 4 de 7 amb el pilar, el 5 de 7, el 3 de 7 aixecar per sota i el pilar de 5. Aquest 5 de 7 era el primer que feien des del 2014, i el 3 de 7 aixecat per sota era el primer que realitzaven exitosament ni m\xc3\xa9s ni menys que des de la temporada 1982. A la Nit dels Castells 2018, referent a la temporada 2017, la colla torrenca reb\xc3\xa9 el Premi Honor\xc3\xadfic Descarregat en reconeixement a la projecci\xc3\xb3 a la qual havien arribat i a la seva nul\xc2\xb7la taxa de caigudes durant l'any. Tot plegat, el 2017 es consolidava com la segona millor temporada de la hist\xc3\xb2ria dels Nois de la Torre fins llavors, per la qual cosa la colla es trobava en disposici\xc3\xb3 de fer un nou salt i mirar cap a la gamma de vuit per primer cop en anys._NEWLINE_La feina feta va arrelar del tot, i l'any 2018 es va revelar com la millor temporada de la llarga traject\xc3\xb2ria dels Nois de la Torre: Abans de Sant Joan l'any ja prometia per a l'agrupaci\xc3\xb3, veient-se el 3 de 7 amb el pilar per Sant Jordi (22-IV-2018) i ajuntant el 3 i 4 de 7 amb el pilar per la Diada David S\xc3\xa1nchez (6-V-2018), unes dates molt matineres per fer tals castells al calendari torrenc. D'aquesta manera arribats a 24 de juny llavors ja s'havia picat prou pedra per part del conjunt de Torredembarra, i als dos castells de set amb el pilar b\xc3\xa0sics la colla hi va afegir el 5 de 7, duent a terme la millor Diada de Sant Joan del seu llarg historial. La seg\xc3\xbcent parada apuntava maneres, la Diada del Quadre de Santa Rosalia de Torredembarra (14-VII-2018), i no va decebre pas; l'agrupaci\xc3\xb3 local va completar-hi la segona millor actuaci\xc3\xb3 de la seva hist\xc3\xb2ria fins al moment amb el pilar de 4 caminant, el 7 de 7 (recuperat per fi, doncs l'\xc3\xbaltim fet pels Nois datava del 2014), el primer\xc3\xadssim 3 de 7 aixecat per sota de l'any, el 5 de 7 i el pilar de 5. El tour blau cel continu\xc3\xa0 llavors fent castells de set fins a arribar als Pallaresos, on es va dur a terme la segona millor actuaci\xc3\xb3 feta mai per la colla a fora de Torredembarra (solament amb el Concurs de Tarragona de 1982 per davant); completant-hi el 4 de 7 amb el pilar, el 3 de 7 aixecat per sota, el 5 de 7 i un pilar de 5 carregat. L'agrupaci\xc3\xb3 agafava aix\xc3\xad forces per encarar la pr\xc3\xb2pia Festa Major torrenca i la posterior tornada a la jornada de dissabte del Concurs de Castells de Tarragona, amb una notable ambici\xc3\xb3 i grans registres propis: Per la Diada de Santa Rosalia (3-IX-2018) els Nois signaven una gran jornada, fent-hi el 3 i 4 de 7 amb el pilar, inaugurant ni m\xc3\xa9s ni menys el primer 5 de 7 amb el pilar de tot el seu longeu curr\xc3\xadculum, provant el 2 de 7 per primer cop des del 2013 (tot i que qued\xc3\xa0 en intent) i culminant el dia amb un vano de dos pilars de 5. Al XXVII Concurs tarragon\xc3\xad els de la camisa blau cel tiraven endavant amb el 7 de 7, el 5 de 7 i el 3 de 7 aixecat per sota, atrevint-se en ronda de millora fins i tot a fer la primera prova de castell de vuit de l'historial dels torrencs, amb el 4 de 8. Tot i que aquell pas endavant acab\xc3\xa0 nom\xc3\xa9s en intent, i que les posteriors diades no van regalar m\xc3\xa9s sorpreses, els Nois de la Torre havien consolidat aix\xc3\xad una estel\xc2\xb7la de m\xc3\xa8rits pr\xc3\xb2pis que els deixava a l'al\xc3\xa7a; vint-i-tres castells de set b\xc3\xa0sics (3d7; 15 + 4d7; 8d), setze pilars de 5 (15d + 1c), vint-i-un castells de set i mig que ampliaven notablement la gamma de la colla blau cel i implicaven nous r\xc3\xa8cords anuals propis (7 3d7p, 4 4d7p, 2 7d7, 4 5d7, 1 5d7p, 3 3d7ps) i novedosos intents de grans reptes propis de la gamma de vuit. A m\xc3\xa9s, el saldo final de la temporada compt\xc3\xa0 amb una efectivitat del 93'6% de desc\xc3\xa0rregues -contant tamb\xc3\xa9 els pd4- i sis \xc3\xbaniques caigudes puntuals (2c + 4i), un gran m\xc3\xa8rit tinguen en compte la notable quantitat de construccions portades a pla\xc3\xa7a durant l'any; un total de 140. Aix\xc3\xad doncs, la colla est\xc3\xa0 en una posici\xc3\xb3 ascendent molt s\xc3\xb2lida i continua ampliant el seu ventall constructiu, de manera que segueix amb l'empenta per provar d'entrar a la gamma de vuit d'una vegada per totes."